ORDE do 3 de xaneiro de 2006 pola que se declara de interese galego a Fundación Deportiva Municipal A Illa de Arousa e se ordena a súa inscrición no Rexistro de Fundacións de Interese Galego.
CONSELLERÍA DE CULTURA E DEPORTE — III. OUTRAS DISPOSICIÓNS — 26/01/2006

Con data do 2 de decembro de 2005 foi publicada no Diario Oficial de Galicia a orde da Consellería de Presidencia, Administracións Públicas e Xustiza do 16 de novembro de 2005, pola que se clasifica de interese cultural a Fundación Deportiva Municipal A Illa de Arousa, adscribíndoa á Consellería de Cultura e Deporte, que exercerá plenamente o protectorado sobre ela.
Esta fundación, de acordo co establecido no artigo 6 dos seus estatutos, ten como obxecto tutelar, instituír e coordinar o deporte como parte fundamental no crecemento e formación humana de toda persoa, sendo prioritario a atención ao deporte de base nas súas modalidades e a promoción e organización de eventos deportivos que considere de interese xeral. Sen que isto supoña ningún impedimento para a participación cidadá en liñas xerais senón unha racionalización do uso de instalacións dispoñibles co fin de non deixar a ninguén sen os beneficios de calquera tipo de actividade deportiva.
O padroado terá plena liberdade para determinar a actividade da fundación, dentro dos seus fins, cara a aqueles obxectos que, no criterio daquel, sexan os máis axeitados ou convenientes en cada momento.
Por iso, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e no artigo 32.3º a) do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño,
DISPOÑO:
Primeiro.-Declarar de interese galego a Fundación Deportiva Municipal A Illa de Arousa xa que os seus estatutos cumpren as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Deportiva Municipal A Illa de Arousa no Rexistro de Fundacións de Interese Galego da Consellería de Cultura e Deporte, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A dita fundación queda sometida ao disposto na normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servizos. Tamén queda obrigada a renderlle contas anualmente ao protectorado e a xustificar, a través dunha memoria anual, o cumprimento da finalidade fundacional, así como a presentar o proxecto de orzamento, con anterioridade ao inicio do exercicio económico para o que se formula e a solicitar as preceptivas autorizacións do protectorado.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de xaneiro de 2006.
Ánxela Bugallo Rodríguez
Conselleira de Cultura e Deporte